REGOLAMENT TAL-KUMMISSJONI (UE) 2023/173

tas-26 ta’ Jannar 2023

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għall-1-metil-3-(trifluworometil)-1H-pirażol-4-karbossammid (PAM), għaċ-ċiklossidim, għaċ-ċiflumetofen, għaċ-ċiflutrin, għall-metobromuron u għall-pentijopirad f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) u l-Artikolu 49(2) tiegħu,

Billi:

(1) Għaċ-ċiklossidim, għaċ-ċiflumetofen, u għall-pentijopirad, il-livelli massimi ta’ residwi (l-“MRLs”) huma stabbiliti fil-Parti A tal-Anness III tar-Regolament (KE) Nru 396/2005. Għaċ-ċiflutrin l-MRLs huma stabbiliti fl-Annessi II u III ta’ dak ir-Regolament. Għall-1-metil-3-(trifluworometil)-1H-pirażol-4-karbossammid (PAM) u għall-metobromuron, ma huwa stabbilit l-ebda MRL speċifiku fir-Regolament (KE) Nru 396/2005, u billi dawk is-sustanzi attivi mhumiex inklużi fl-Anness IV ta’ dak ir-Regolament, japplika l-valur prestabbilit ta’ 0,01 mg/kg stipulat fl-Artikolu 18(1), il-punt (b), ta’ dak ir-Regolament.

(2) L-Awtorità Ewropea dwar is-Sigurtà fl-Ikel (“l-Awtorità”), ressqet opinjoni motivata dwar l-MRLs eżistenti għall-beta-ċiflutrin u għaċ-ċiflutrin f’konformità mal-Artikolu 12(1) tar-Regolament (KE) Nru 396/2005 (2). Fl-opinjoni motivata tagħha, l-Awtorità kkonfermat id-definizzjoni tar-residwu bħala “ċiflutrin, inklużi taħlitiet oħra ta’ isomeri kostitwenti (is-somma tal-isomeri)”. Peress li l-beta-ċiflutrin huwa tali isomeru taċ-ċiflutrin, l-MRLs stabbiliti għaċ-ċiflutrin ikopru wkoll il-beta-ċiflutrin. Iż-żewġ sustanzi ma għadhomx approvati bħala sustanzi attivi użati fil-prodotti għall-protezzjoni tal-pjanti fl-UE. Għalhekk, l-Awtorità vvalutat l-MRLs abbażi ta’ użi mhux fl-UE tal-prodotti għall-protezzjoni tal-pjanti, bħal dawk li bħalissa huma stabbiliti mill-Kummissjoni Codex Alimentarius (il-Limiti Massimi għar-Residwi tal-Codex (CXLs)) u t-tolleranzi tal-importazzjoni rrappurtati mill-Istati Membri. L-awtorità qieset ukoll l-użu awtorizzat taċ-ċiflutrin fil-prodotti mediċinali veterinarji għall-bovini u għall-ovini u l-MRLs stabbiliti fir-Regolament (UE) Nru 470/2009 tal-Parlament Ewropew u tal-Kunsill (3). L-Awtorità rrakkomandat li jitbaxxew l-MRLs għat-tuffieħ, għal-lanġas, għall-patata, għall-bżar ħelu, għall-kaboċċi kkapoċċati, għall-“ħwawar tal-frott”, għall-“ħwawar tal-għeruq u tar-riżomi”, għall-ħnieżer (muskoli, fwied u kliewi), għall-bovini (muskoli, fwied, kliewi), għan-nagħaġ (muskoli, fwied, kliewi), għall-mogħoż (muskoli, fwied, kliewi), għall-ekwini (muskoli, fwied, kliewi), għall-pollam (muskoli, xaħam, fwied), għall-ħalib tad-dwieb u għall-bajd tal-għasafar. L-Awtorità rrakkomandat li jiżdiedu l-MRLs għall-grejpfrut, għal-larinġ, għal-lumi, għall-ixkomp, għall-mandolin, għat-tadam, għall-brunġiel, għaż-żerriegħa tal-lift, għaż-żerriegħa tal-qoton. Barra minn hekk, l-Awtorità rrakkomandat li jinżammu l-MRLs eżistenti għall-fażola tas-sojja, għax-xaħam (ħnieżer, bovini, nagħaġ, mogħoż, ekwini), għall-ħalib (frat, nagħaġ u mogħoż) li għalihom biżżejjed data ta’ appoġġ dwar prattiki agrikoli tajbin tressqet u ġiet ivvalutata mill-Awtorità. Peress li ma hemm l-ebda riskju għall-konsumaturi, jixraq li l-MRLs għall-prodotti kollha msemmija hawn fuq jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità.

(3) Għall-użu tal-beta-ċiflutrin u ċ-ċiflutrin fuq il-pastard, l-Awtorità identifikat riskju akut possibbli għall-konsumaturi jekk is-CXL għall-pastard kien stabbilit. Għalhekk l-MRL se jitbaxxa għall-valur prestabbilit ta’ 0,01 mg/kg.

(4) L-Awtorità kkonkludiet ukoll li ċertu tagħrif ma kienx disponibbli b’rabta mal-MRLs għax-xgħir u għall-qamħ u li għalhekk kien hemm bżonn ta’ iktar kunsiderazzjoni min-naħa tal-maniġers tar-riskju. Filwaqt li dawn l-MRLs jitqiesu bħala sikuri, dawn se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament. Billi ma hemmx riskju għall-konsumaturi, jixraq li jiġu stabbiliti l-MRLs għaċ-ċiflutrin, għax-xgħir u għall-qamħ fl-Anness II tar-Regolament (KE) Nru 396/2005 fil-livell identifikat mill-Awtorità.

(5) Għaċ-ċiklossidim, l-Awtorità ressqet opinjoni motivata dwar l-MRLs eżistenti f’konformità mal-Artikolu 12(1) tar-Regolament (KE) Nru 396/2005 (4). L-Awtorità rrakkomandat li jitbaxxew l-MRLs għat-tuffieħ, għal-lanġas, għall-berquq, għall-ħawħ, għall-għeneb tal-mejda u tal-inbid, għall-krafes/għall-krafes bl-għeruq tan-nevew, għall-piżelli (friska, bil-miżwed), għall-bużbież ta’ Firenze, għall-qaqoċċ, għaż-żerriegħa tal-lift, għall-għeruq tal-pitrava ħelwa u għall-pollam (muskoli, xaħam, fwied). Hija rrakkomandat li jiżdiedu l-MRLs għall-frawli, għall-patata, għall-patata ħelwa, għall-pitravi, għall-għeruq tal-mustarda, għaz-zunnarija bajda, għall-għerq tat-tursin/għat-tursin ta’ Hamburg, għar-ravanell, għal-leħjet il-bodbod, għar-rutabaga, għan-nevew, għat-tewm, għax-xalotti, għall-brokkoli, għall-pastard, għall-kaboċċi taz-zokk, għall-kaboċċi kkapoċċati, għall-ġidra, għall-aruka, għall-mustarda ħamra, għall-ħxejjex tal-weraq żgħir (inklużi l-ispeċijiet tal-brassika), għall-burdlieqa, għas-selq, għall-“ħxejjex aromatiċi u fjuri li jittieklu”, għall-fażola (mingħajr miżwed), għall-għads, għal-lupini, għaż-żerriegħa tal-peprin, għaż-żerriegħa tal-ġirasol, għaż-żerriegħa tal-mustarda, għaż-żerriegħa tal-qoton, għaż-żerriegħa tal-fidloqqom, għall-bovini (muskoli, xaħam, kliewi), għan-nagħaġ (muskoli, xaħam, kliewi), għall-mogħoż (muskoli, xaħam, kliewi), għall-ekwini (muskoli, xaħam, kliewi), għall-ħalib (frat, nagħaġ, mogħoż, dwieb) u għall-bajd tal-għasafar. Fir-rigward tal-frawli, l-Awtorità rrakkomandat li jiżdied l-MRL f’konformità mal-opinjoni motivata preċedenti tagħha dwar l-MRLs għal din is-sustanza attiva (5). Peress li dan diġà ġie indirizzat mir-Regolament tal-Kummissjoni (UE) 2021/976 (6), jinżamm l-MRL eżistenti stabbilit b’dan ir-Regolament għall-frawli. Hija rrakkomandat li jinżammu dawk l-MRLs eżistenti għal prodotti oħra li għalihom biżżejjed data ta’ appoġġ dwar prattiki agrikoli tajbin tressqet u ġiet ivvalutata mill-Awtorità. Peress li ma hemmx riskju għall-konsumaturi, jixraq li jiġu stabbiliti l-MRLs għall-prodotti kollha msemmija hawn fuq fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità.

(6) L-Awtorità kkonkludiet ukoll li fir-rigward tal-MRLs għall-basal tar-Rebbiegħa/basal aħdar u basal ta’ Wales, il-ħass tal-ħaruf/l-insalati tal-qamħirrum, għall-iskalora/indivja bil-weraq wesgħin, għall-krexxuni u ġelbina u nebbieta oħra, għall-krexxuni tal-art, għall-qamħirrum u għall-infużjonijiet erbali mill-għeruq, xi informazzjoni ma kinitx disponibbli u li kienet meħtieġa aktar kunsiderazzjoni mill-maniġers tar-riskju. Filwaqt li dawn l-MRLs jitqiesu sikuri, dawn se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament. Billi ma hemmx riskju għall-konsumaturi, jixraq li l-MRLs għaċ-ċiklossidim, għall-prodott kollha msemmija hawn fuq fl-Anness II tar-Regolament (KE) Nru 396/2005 fil-livell identifikat mill-Awtorità.

(7) Għaċ-ċiflumetofen, l-Awtorità ressqet opinjoni motivata dwar l-MRLs eżistenti f’konformità mal-Artikolu 12(1) tar-Regolament (KE) Nru 396/2005 (7). Hija rrakkomandat li jinżammu l-MRLs eżistenti għall-“frott taċ-ċitru”, għall-“ġewż tas-siġar”, għall-“frott taż-żerriegħa”, għall-berquq, għall-ħawħ, għall-għeneb tal-mejda u tal-inbid, għall-frawli, għall-għanżalor, għall-kaki, għat-tadam, għall-brunġiel, għall-ħjar u għall-ħops li għalihom biżżejjed data ta’ appoġġ dwar prattiki agrikoli tajbin tressqet u ġiet ivvalutata mill-Awtorità. Billi ma hemmx riskju għall-konsumaturi, jixraq li l-MRLs għal dawk il-prodotti jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità.

(8) L-Awtorità kkonkludiet ukoll li billi kienet nieqsa xi informazzjoni dwar l-MRLs għall-ħnieżer (muskoli, xaħam, fwied, kliewi), għall-bovini (muskoli, xaħam, fwied, kliewi), għan-nagħaġ (muskoli, xaħam, fwied, kliewi), għall-mogħoż, (muskoli, xaħam, fwied, kliewi), għall-ekwini (muskoli, xaħam, fwied, kliewi), u għall-ħalib (frat, nagħaġ, mogħoż, dwieb), kien hemm bżonn ta’ aktar kunsiderazzjoni mill-maniġers tar-riskju. Filwaqt li dawn l-MRLs jitqiesu sikuri, dawn se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament. Billi ma hemmx riskju għall-konsumaturi, jixraq li l-MRLs jiġu stabbiliti għaċ-ċiflumetofen għall-prodotti msemmija hawn fuq fl-Anness II tar-Regolament (KE) Nru 396/2005 fil-livell identifikat mill-Awtorità.

(9) Għall-metobromuron, l-Awtorità ressqet opinjoni motivata dwar l-MRLs eżistenti f’konformità mal-Artikolu 12(1) tar-Regolament (KE) Nru 396/2005 (8). Hija pproponiet li d-definizzjoni tar-residwu tinbidel għas-somma ta’ metobromuron u 4-bromofenilurea, espressa bħala metobromuron.

(10) L-Awtorità kkonkludiet li fir-rigward tal-MRLs għall-frawli, għall-patata, għall-karrotti, għaz-zunnarija bajda, għall-ħass tal-ħaruf/insalata tal-qamħirrum, għall-ispinaċi, għall-krexxuni tal-ilma, għall-weraq tal-krafes, għat-tursin, għas-salvja, għas-sagħtar, għall-ħabaq u għall-fjuri li jittieklu, għall-fażola (bil-miżwed), għall-fażola (mingħajr miżwed), għall-ispraġ, għall-bużbież ta’ Firenze, għall-fażola, għall-piżelli, għaż-żerriegħa tal-ġirasol, għall-fażola tas-sojja, għall-ħnieżer (muskoli, xaħam, fwied u kliewi), għall-bovini (muskoli, xaħam, kliewi tal-fwied), għan-nagħaġ (muskoli, xaħam, fwied, kliewi), għall-mogħoż (muskoli, xaħam, fwied, kliewi), għall-ekwini (muskoli, xaħam, fwied, kliewi), u għall-ħalib (frat, nagħaġ, mogħoż, dwieb) xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskju. Filwaqt li dawn l-MRLs jitqiesu sikuri għall-konsumaturi, dawn se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament. Billi ma hemmx riskju għall-konsumaturi, jixraq li l-MRLs jiġu stabbiliti għall-metobromuron, għall-prodotti kollha msemmija hawn fuq fl-Anness II tar-Regolament (KE) Nru 396/2005 fil-livell identifikat mill-Awtorità.

(11) Għall-pentijopirad, l-Awtorità ressqet opinjoni motivata dwar l-MRLs eżistenti f’konformità mal-Artikolu 12(1) tar-Regolament (KE) Nru 396/2005 (9). Għall-prodotti li joriġinaw mill-annimali, ipproponiet żewġ definizzjonijiet separati tar-residwi, “pentijopirad” u “1-metil-3- (trifluworometil) -1H-pirażol-4-karbossammid”, sabiex tkopri l-preżenza tal-metabolit PAM mill-użu tal-pentijopirad fil-prodotti li joriġinaw mill-annimali. L-Awtorità rrakkomandat li jitbaxxew l-MRLs għall-berquq, għall-ħawħ u għall-ħafur. Hija rrakkomandat li l-MRLs jiżdiedu għas-segala u għall-qamħ. Hija rrakkomandat li jinżammu l-MRLs eżistenti għal prodotti oħra li għalihom li għalihom biżżejjed data ta’ appoġġ dwar prattiki agrikoli tajbin tressqet u ġiet ivvalutata mill-Awtorità. Billi ma hemmx riskju għall-konsumaturi, jixraq li l-MRLs għal dawk il-prodotti jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità.

(12) L-Awtorità kkonkludiet ukoll li fir-rigward tal-MRLs għall-basal tar-Rebbiegħa/basal aħdar u basal ta’ Wales, il-ħass tal-ħaruf/l-insalati tal-qamħirrum, għall-ħass, għall-krexxuni u ġelbina u nebbieta oħra, għall-krexxuni tal-art, għall-aruka, għall-mustarda ħamra, għall-ħxejjex tal-weraq żgħir (inklużi l-ispeċijiet tal-brassika), għall-ispinaċi, għall-burdlieqa, għas-selq, għas-sorfolja, għall-kurrat selvaġġ, għall-qaqoċċ selvaġġ, għall-krafes, għall-bużbież ta’ Firenze, għall-kurrat, għar-rabarbu, għaż-żerriegħa tal-qoton, għax-xgħir u għas-sorgu xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskju. Filwaqt li dawn l-MRLs jitqiesu sikuri, dawn se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament. Billi ma hemmx riskju għall-konsumaturi, jixraq li l-MRLs jiġu stabbiliti għall-pentijopirad, għall-prodotti kollha msemmija hawn fuq fl-Anness II tar-Regolament (KE) Nru 396/2005 fil-livell identifikat mill-Awtorità.

(13) Fir-rigward tal-PAM, li huwa metabolit ewlieni tal-pentijopirad, l-Awtorità rrakkomandat, abbażi tal-istudji tal-metaboliżmu tal-pentijopirad fil-bhejjem, li jiġu stabbiliti MRLs fil-limitu ta’ determinazzjoni (“LOD”) fil-prodotti li joriġinaw mill-annimali. Fir-rigward tal-prodotti li joriġinaw mill-pjanti, l-Awtorità ma pproponiet l-ebda MRL minħabba li dan il-metabolit mhuwiex rilevanti għall-prodotti li joriġinaw mill-pjanti. Barra minn hekk, fil-prodotti li joriġinaw mill-pjanti, il-PAM jista’ jseħħ b’mod naturali u l-iffissar ta’ MRL fil-valur prestabbilit ta’ 0,01 mg/kg mhuwiex xieraq. Għalhekk jixraq li fl-Anness II jiġi ċċarat li l-valur prestabbilit ta’ 0,01 mg/kg għall-PAM ma japplikax għall-prodotti li joriġinaw mill-pjanti. Billi ma hemmx riskju għall-konsumaturi, jixraq li l-MRLs jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità. L-Awtorità vvalutat is-CXLs eżistenti fl-opinjonijiet motivati tagħha. Biex tistabbilixxi l-MRLs, il-Kummissjoni qieset dawk is-CXLs li huma meqjusa sikuri għall-konsumaturi fl-Unjoni.

(14) Fir-rigward ta’ prodotti li, fl-Unjoni, mhux awtorizzat li fuqhom jintużaw il-prodotti għall-protezzjoni tal-pjanti kkonċernati, u li għalihom ma jeżistu l-ebda tolleranzi tal-importazzjoni jew CXLs, jenħtieġ li l-MRLs jiġu stabbiliti fl-LOD jew biex japplika l-livell prestabbilit ta’ 0,01 mg/kg, kif stipulat fl-Artikolu 18(1), il-punt(b) tar-Regolament (KE) Nru 396/2005.

(15) Il-Kummissjoni kkonsultat lil-laboratorji ta’ referenza tal-Unjoni Ewropea għar-residwi tal-pestiċidi dwar il-ħtieġa li jiġi adattat ċertu LOD. Għas-sustanzi kollha koperti minn dan ir-Regolament dawk il-laboratorji pproponew LODs speċifiċi għall-prodott li jistgħu jinkisbu b’mod analitiku.

(16) Is-sħab kummerċjali tal-Unjoni ġew ikkonsultati dwar l-MRLs il-ġodda permezz tal-Organizzazzjoni Dinjija tal-Kummerċ, u tqiesu l-kummenti tagħhom. Għalhekk, jenħtieġ li r-Regolament (KE) Nru 396/2005 jiġi emendat skont dan.

(17) Għall-PAM, għaċ-ċiklossidim, għaċ-ċiflumetofen, għaċ-ċiflutrin, għall-metobromuron u għall-pentijopirad, biex ikun hemm lok għall-kummerċjalizzazzjoni, l-ipproċessar u l-konsum normali tal-prodotti, dan ir-Regolament jenħtieġ li ma japplikax għall-prodotti li ġew prodotti fl-Unjoni jew li ġew importati fl-Unjoni qabel ma bdew japplikaw l-MRLs immodifikati u li għalihom l-informazzjoni turi li nżamm livell għoli ta’ protezzjoni tal-konsumatur.

(18) Jenħtieġ li jitħalla jgħaddi perjodu raġonevoli ta’ żmien qabel ma jibdew japplikaw l-MRLs modifikati, sabiex l-Istati Membri, il-pajjiżi terzi u l-operaturi tan-negozji tal-ikel jingħataw biżżejjed żmien biex jadattaw ruħhom ħalli jkunu konformi mar-rekwiżiti li jirriżultaw mill-modifika tal-MRLs.

(19) Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II u III tar-Regolament (KE) Nru 396/2005 huma emendati skont l-Anness ta’ dan ir-Regolament.

Artikolu 2 Fir-rigward tal-PAM, taċ-ċiklossidim, taċ-ċiflumetofen, taċ-ċiflutrin, tal-metobromuron u tal-pentijopirad fil-prodotti kollha jew fuqhom, ir-Regolament (KE) Nru 396/2005 kif kien qabel ma ġie emendat b’dan ir-Regolament għandu jibqa’ japplika għall-prodotti li ġew manifatturati fl-Unjoni jew li ġew importati fl-Unjoni qabel is-16 ta’ Awwissu 2023.

Artikolu 3 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mis-16 ta’ Awwissu 2023.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-26 ta’ Jannar 2023. Għall-Kummissjoni Il-President Ursula VON DER LEYEN

(1) ĠU L 070, 16.3.2005, p. 1.

(2) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for beta-cyfluthrin and cyfluthrin according to Article 12 of Regulation (KE) Nru 396/2005. EFSA Journal 2021;19(9):6837.

(3) Ir-Regolament (KE) Nru 470/2009 tal-Parlament Ewropew u tal-Kunsill tas-6 ta’ Mejju 2009 li jistabbilixxi l-proċeduri Komunitarji għall-istabbiliment ta’ limiti ta’ residwi ta’ sustanzi farmakoloġikament attivi fl-oġġetti tal-ikel li joriġinaw mill-annimali, u li jħassar ir-Regolament tal-Kunsill (KEE) Nru 2377/90 u li jemenda d-Direttiva 2001/82/KE tal-Parlament Ewropew u tal-Kunsill u r-Regolament (KE) Nru 726/2004 tal-Parlament Ewropew u tal-Kunsill (ĠU L 152, 16.6.2009, p. 11).

(4) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for cycloxydim according to Article 12 of Regulation (KE) Nru 396/2005. EFSA Journal 2020; 18(1):5962.

(5) Reasoned Opinion on the modification of the existing maximum residue level for cycloxydim in strawberries. EFSA Journal 2018;16(8):5404.

(6) Ir-Regolament tal-Kummissjoni (UE) 2021/976 tal-4 ta’ Ġunju 2021 li jemenda l-Annessi II, III u IV tar-Regolament (KE) Nru 396/2005 tal-Parlament Ewropew u tal-Kunsill rigward il-livelli massimi tar-residwi taċ-ċiklossidim, tal-mepiquat, tar-razza NRRL Y-27328 tal-Metschnikowia fructicola u tal-proeżadjon f’ċerti prodotti jew fuqhom (ĠU L 216, 18.6.2021, p. 1).

(7) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for cyflumetofen according to Article 12 of Regulation (KE) Nru 396/2005. EFSA Journal 2021;19(8):6812.

(8) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for metobromuron according to Article 12 of Regulation (KE) Nru 396/2005. EFSA Journal 2021;19(9):6841.

(9) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for penthiopyrad according to Article 12 of Regulation (KE) Nru 396/2005. EFSA Journal 2021; 19(9):6810.